b'\n_START_ARTICLE_\nOdbor regij\n_START_PARAGRAPH_\nEvropski dbor regij je skup\xc5\xa1\xc4\x8dina lokalnih in regionalnih predstavnikov Evropske unije (EU), ki v institucionalnem okviru EU neposredno zastopa podnacionalne oblasti (regije, okro\xc5\xbeja, province, ob\xc4\x8dine in mesta)._NEWLINE_Ustanovljen je bil leta 1994 iz dveh razlogov. Prvi\xc4\x8d, okrog tri \xc4\x8detrtine zakonodaje EU se izvaja na lokalni ali regionalni ravni, zato se je zdelo smiselno, da imajo predstavniki lokalnih in regionalnih oblasti besedo pri pripravi nove zakonodaje EU. Drugi\xc4\x8d, pojavili so se pomisleki zaradi vse ve\xc4\x8djega prepada med javnostjo in procesom evropskega povezovanja. Vklju\xc4\x8ditev izvoljenih predstavnikov na ravni uprave, ki je najbli\xc5\xbeja dr\xc5\xbeavljanom, je bil eden od na\xc4\x8dinov, kako zapolniti to vrzel.\n_START_SECTION_\nZgodovina\n_START_PARAGRAPH_\nLokalne in regionalne oblasti znotraj Evropske unije so lobirale za ve\xc4\x8dji vpliv pri zadevah EU. To je privedlo do ustanovitve Evropskega odbora regij z Maastrichtsko pogodbo in mo\xc5\xbenosti, da dr\xc5\xbeave \xc4\x8dlanice v Svetu EU zastopajo ministri njihovih regionalnih vlad.\n_START_SECTION_\nPodro\xc4\x8dje delovanja\n_START_PARAGRAPH_\nPogodbe zavezujejo Evropsko komisijo in Evropski svet, da se posvetujeta z Odborom regij, vedno ko pripravljata nove predloge za podro\xc4\x8dja, ki vplivajo na regionalno ali lokalno raven. Komisija, Svet in Evropski parlament se lahko poleg tega posvetujejo z OR tudi glede vpra\xc5\xa1anj z drugih podro\xc4\x8dij, \xc4\x8de ocenijo, da ima predlog pomembne regionalne ali lokalne vidike. Poleg tega lahko OR pripravi mnenje na lastno pobudo, kar mu omogo\xc4\x8da, da na dnevni red EU uvr\xc5\xa1\xc4\x8da dolo\xc4\x8dene teme._NEWLINE_Potem ko je z ratifikacijo v vseh dr\xc5\xbeavah \xc4\x8dlanicah EU stopila v veljavo Lizbonska pogodba (\xc4\x8dlen 8 Protokola (\xc5\xa1t. 2) o uporabi na\xc4\x8del subsidiarnosti in sorazmernosti), je OR pridobil tudi pravico (privilegiran status), da predlo\xc5\xbei zadevo Sodi\xc5\xa1\xc4\x8du Evropske unije.'